Here is a page extracted from Wikipedia that may contain CSS, HTML, and a lot of unformatted text.

Title: Prochecto d'entibo en o río Susía
Content: O prochecto d'entibo en o río Susía ye un prochecto de construcción d'un entibo en a valle d'o río Susía contemplau por diferents administracions dende l'anyo 2002 dica l'anyo 2005, quan se desestimó de forma no definitiva, y tornau a planteyar en 2009 por a Confederación Hidrografica de l'Ebro y Riegos del Alto Aragón.

O prochecto d'entibo afecta a cualques lugars en a valle d'o río Susía, que fa parte d'o Viello Sobrarbe, en o sud d'a comarca de Sobrarbe. A dita valle se troba en as inmediacions de dos grans entibos, ya construius, que son o de Mediano y o de o Grau, que ya suposón a despoblación forzosa de bells lugars en a redolada en os anyos 1960. O propio río Susía desemboca, en l'actualidat, en l'entibo de o Grau, en os arredols d'o Mesón de Ligüerre.

Historia

O prochecto se fizo conoixer en o BOE en l'anyo 2002, como conseqüencia de que l'anterior prochecto d'entibo en Chanovas obtenise una Declaración d'Impacto Ambiental negativa, por o que, legalment, no se podeba construir. En mayo d'ixa mesma anyada se fundó en Chabierre d'o Elsón, una d'as poblacions que heban de veyer-se afectadas, l'Asociación Río Susía, que d'entre os suyos obchectivos contempla fer una oposición activa contra qualsiquier prochecto d'entibo mas en a redolada.

O prochecto quedó desestimau por razons no especificadas, anque nunca no se'n fizo garra anuncio oficial, en as zagueras semanas de l'anyo 2005, a tamas que en octubre d'ixa mesma anyada s'heba feito publico un presupuesto de 1,8 millons d'euros ta la inminent construcción.

En aviento de 2009, a Confederación Hidrografica de l'Ebro fizo publico que teneba un nuevo prochecto d'entibo ta la cuenca d'o Susía. En l'actualidat, y anque no i ha guaire información sobre o prochecto d'entibo, pareix que iste sigue en piet y encara una empresa constructora mantiene en a suya pachina web a ista obra como un d'os prochectos sobre os que son fendo estudios.

Problematica

L'obchectivo prencipal d'iste prochecto ye d'abastir d'augua ta fer nuevos reganos en a comarca d'os Monegros. Manimenos, d'entre os argumentos que han emplegau os suyos detractors se cuenta o cabal d'iste río chicorrón, que no fa sique 16 km de lonchitut y per se ye propenso a l'estiache, por o que dificilment podría proveyer volumens d'augua acceptables ta transvasar ta os Monegros en as epocas que mas se'n amenista.

Unatra qüestión ye a presencia de volumens d'augua desaprofitaus en o vecino pantano de o Grau, que ya ye construiu, y a on que, d'alcuerdo con l'Asociación Río Susía, i ha un important volumen d'augua no aprofitable porque a canal de derivación d'os reganos que s'alimenta d'ell ye mas alta que a cota menima de l'entibo. Seguntes l'asociación, a solución de menor impacto, ecolochico y social, pasaría por amillorar os mecanismos d'aprofitamiento de l'augua que ya i ha entibada en os pantanos d'a redolada, como podría estar si se i instalase un mecanismo de bombeyo de l'augua de cotas mas baixas de camín ta os canals de derivación.

Referencias

Vinclos externos

Viello Sobrarbe
Entibos d'a provincia de Uesca